La Ira de Dios: Hacia el Sol Rojo
Astro kirjoitti noin 13 vuotta sitten (0 kommenttia)
Nasoni Records (NASONI 039)
Tämä Perulainen trio Limasta onnistuu rokkaavimmissa riffeissään kuulostamaan aika paljon vintage-Hawkwindilta, vaikka oskillaattorit ja audiogeneraattorit puuttuvatkin menosta. Levyn aloittaa raskas jyrä ”Perdio En El Spacio”, jossa pojat ovat hukassa avaruudessa oikein tosissaan. Mieleen tulee ainakin ”Born to Go”… Yksi levyn parhaita biisejä. Väliin on laitettu rauhallisempi, bluesahtava instrumentaali ”A Tres Mil Años Blues”, joka sekin kyllä rokkaa lopussa aika rankasti. Sitten mennään ihan akustisen näppäilyn puolelle kappaleella ”Ruge”. Herkkää. Kannet sanovat, että levy on nauhoitettu livenä studiossa, mutta tässä ainakin on päällekkäisnauhoituksia sekä myös koskettimia ja kivoja space-efektejä. ”La Señal” jatkaa samankaltaisissa tunnelmissa mukavan ilmavalla psykebluesilla. Kosmista meininkiä sanoituksia myöten. Lopussa lähdetään taas revittelemään; mahtavaa! Todellinen power trio tämä bändi.
Levyn pisin biisi on ”Empirea”, joka alkaa kivoilla avaruusäänillä. Kappale kasvaa pikku hiljaa ja omaa jo kraut -vaikutteitakin. Upea biisi, jossa on vain vähän laulua loppupuolella. ”Cabalbango En La Oscuridad” menee melkoisesti ”Shouldn’t Do That” tyyliin. Levyn nimikkokappale päättää levyn kunnon raskaan psykedeelisen rockin avustuksella hienolla tavalla loppukaaosta myöten. Tämä on todella lupaava debyytti tältä kovan energiataajuuden omaavalta bändiltä, joka yhdistelee omaperäisesti space rockia, raskasta ja jammailevaa psykedeelistä happorockia ja stoneria. Kannattaa tutustua!